
	1.
	MK sēdes protokollēmuma projekts
2. Ekonomikas ministrijai sadarbībā ar Viedās administrācijas un reģionālās attīstības ministriju, Labklājības ministriju un Iekšlietu ministriju izstrādāt un normatīvajos aktos noteiktajā kārtībā līdz 2026. gada 30. septembrim iesniegt izskatīšanai Ministru kabinetā priekšlikumus par finansējuma pārdali valsts budžeta programmas 17.00.00 "Finansējums Ukrainas civiliedzīvotāju atbalsta likumā noteikto pasākumu īstenošanai" ietvaros atbilstoši faktiskajai un prognozētajai nepieciešamībai, nepārsniedzot ar Ministru kabineta 2025. gada 22. decembra rīkojuma Nr. 896 "Par Pasākumu plānu atbalsta sniegšanai Ukrainas civiliedzīvotājiem Latvijas Republikā 2026. gadam"1. punktu apstiprinātājā  Pasākumu plānā atbalsta sniegšanai Ukrainas civiliedzīvotājiem Latvijas Republikā 2026. gadam noteikto kopējo finansējuma apjomu 39 717 846 euro.
	Iebildums
Ievērojot, ka Ministru kabineta 22.12.2025. rīkojuma Nr. 896 “Par Pasākumu plānu atbalsta sniegšanai Ukrainas civiliedzīvotājiem Latvijas Republikā 2026. gadam” 5.punkts paredz atļauju institūcijām, ņemot vērā pasākumu plāna īstenošanas gaitu, ja nepieciešams, veikt finansējuma pārdali starp pasākumiem un izdevumu ekonomiskās klasifikācijas kodiem, kā arī Ministru kabineta 22.12.2025. sēdes protokola Nr. 53 99. § 3.punkts nosaka, ka situācijā ar finansējuma nodrošināšanu attiecīgajai ministrijai ir jāizstrādā un jāiesniedz izskatīšanai Ministru kabinetā informatīvo ziņojumu ar priekšlikumiem finanšu līdzekļu nodrošināšanai, nepārsniedzot plāna kopējo finanšu apjomu 39 717 846 euro, tad uzskatām, ka ar šo ziņojumu ir jāapstiprina piedāvātais finansējuma nodrošināšanas risinājums. Attiecīgi lūdzam precizēt protokollēmuma projekta 2.punktu un izteikt to piedāvātajā redakcijā, norādot attiecīgo finansējuma apmēru.
Piedāvātā redakcija
2. Atbalstīt, ka nepieciešamais papildu finansējums, lai segtu izdevumus pašvaldībām par Ukrainas civiliedzīvotāju izmitināšanas pakalpojuma nodrošināšanu, … euro apmērā tiek pārdalīts no finansējuma, kas paredzēts Labklājības ministrijas nodrošinātajiem atbalsta pasākumiem Ukrainas civiliedzīvotājiem, tādējādi nepārsniedzot Ministru kabineta 2025. gada 22. decembra rīkojuma Nr. 896 "Par Pasākumu plānu atbalsta sniegšanai Ukrainas civiliedzīvotājiem Latvijas Republikā 2026. gadam" īstenošanai pieejamo kopējo finansējuma apmēru 39 717 846 euro.

	2.
	Informatīvais ziņojums
Par finansējuma pārdali valsts budžeta programmā 17.00.00 “Finansējums Ukrainas civiliedzīvotāju atbalsta likumā noteikto pasākumu īstenošanai” atbilstoši faktiskajai un prognozētajai nepieciešamībai"
	Priekšlikums
Lūdzam ziņojuma 3. sadaļu papildināt ar precīzāku informāciju, ka nepieciešamo finansējumu, lai segtu izdevumus pašvaldībām par Ukrainas civiliedzīvotāju izmitināšanas pakalpojuma nodrošināšanu, tiek piedāvāts novirzīt no Labklājības ministrijas nodrošinātajiem atbalsta pasākumiem Ukrainas civiliedzīvotājiem, kuriem saskaņā ar Ministru kabineta 22.12.2025. rīkojuma Nr. 896 “Par Pasākumu plānu atbalsta sniegšanai Ukrainas civiliedzīvotājiem Latvijas Republikā 2026. gadam” 1. pielikumā sniegto informāciju rezervēts finansējums 5 854 471 euro apmērā, kas atbilstoši faktiskajai situācijai līdz 2026.gada beigām būs nepieciešams mazākā apmērā, kā arī skaidri norādīt finansējuma apmēru, kādu plānots novirzīt, lai nodrošinātu finansējumu izmitināšanas pakalpojumam.

